钦定古今图书集成/明伦汇编/官常典/第013卷 > 北周
## 钦定古今图书集成/明伦汇编/官常典/第013卷 > 北周

北周班爵五等，各置国官，一如周制。自普加开国之
外，又各视所授之职，以为加官，后亦增改无常。
按《隋书百官志》，“周太祖初据关内官名，未改魏号。及
方隅粗定，改创章程。命尚书令卢辩远师周之建职，
其所制班序，外命诸公九命，诸侯八命，诸伯七命，诸
子六命，诸男五命；诸公之孤卿四命；侯之孤卿，公之
大夫”三命；子男之孤卿，侯伯之大夫，公之上士；再命；
子男之大夫，公之中士，侯伯之上士；一命；公之下士，
侯伯之中士，下士，子男之士不命。制度既毕，太祖以
魏恭帝三年始命行之。按《礼仪志》：三公诸侯皆金
印，方寸二分，高八分，龟钮。七命已上银，四命已上铜，
皆龟钮。三命已上铜印铜鼻，其方皆寸，其高六分，文
曰“某公官之印。”诸公组绶，以黄、以白，以元，以𫄸，以红、
以紫，以緅，以碧，以绿，九色；诸侯八色，自白以下；诸伯七色，自元以下；诸子六色，自𫄸以下；诸男五色，自红
以下。其玺印之绶亦如之。

按《周书卢辩传》，“周制，封郡县五等爵者，皆加开国，授
柱国大将军、开府仪同者，并加使持节大都督，其开
府又加车骑大将军、散骑常侍。其授总管刺史则加
使持节，诸军事以此为常。大象元年，诏总管刺史及
行兵者加持节，馀悉罢之。建德四年，增置上柱国大
将军，改仪同三司为仪同大将军。”

### 孝闵帝元年诏封宇文护为晋国公改封永昌郡公广为天水郡公

按《周书孝闵帝本纪》：元年春正月乙卯，诏曰：“惟天地
草昧，建邦以宁，今可大启诸国，为周藩屏。”于是封中
山公护为晋国公，邑万户。二月乙亥，改封永昌郡公
广为天水郡公。

### 明帝武成元年封章武公二子为公进辅城安城秦郡正平四公封国封皇弟俭等六人为国公又进天水公封国邑万户

按《周书明帝本纪》，“武成元年春正月丙辰，封大将军
章武孝公导子亮为永昌公，翼为西阳公。秋九月辛
未，进封辅城公邕为鲁国公，安城公宪为齐国公，秦
郡公直为卫国公，正平公招为赵国公；封皇弟俭为
谯国公，纯为陈国公，盛为越国公，达为代国公，通为
冀国公，逌为滕国公；进封天水公广为蔡国公，邑万”
户。按《武帝本纪》，“帝讳邕，太祖第四子也。年十二，封
辅城郡公。世宗武成元年，进封鲁国公。二年夏四月，
世宗崩，壬寅，即皇帝位。”

### 武帝保定元年封孝闵帝子康皇子赟为国公又追封皇伯父颢等五国

按《周书武帝本纪》，“保定元年夏五月丙午，封孝闵皇
帝子康为纪国公，皇子赟为鲁国公。秋七月己酉，追
封皇伯父颢为邵国公，以晋公子江陵公会为后，次
伯父连为杞国公，以章武孝公子永昌公亮为后，第
三伯父洛生为莒国公，以晋公子崇业公至为后；又
追封武邑公震为宋国公，以世宗子实为后，并袭封。”
是岁，追封皇族伯祖仲为虞国公按《宣帝本纪》，帝
讳赟，高祖长子也。保定元年五月丙午，封鲁国公。建
德元年四月癸巳，立为皇太子。宣政元年六月丁酉，
高祖崩，戊戌，即皇帝位。

保定三年秋九月己丑，初令世袭“州郡县者改为五
等爵。州封伯，郡封子，县封男。”

按：《周书武帝本纪》云云。

保定四年。夏五月壬戌。封世宗长子贤为毕国公
按《周书武帝本纪》云云。

保定五年夏五月丙戌，“以皇族父兴为大将军，袭《虞
国》公”，封。

按：《周书武帝本纪》云云。

### 天和三年春三月甲辰大赦天下亡官失爵并听复旧

按：《周书武帝本纪》云云。

天和五年改邵国公会为谭国公封邵惠公孙胄为
邵国公。又追封章武公导为豳国公。

按《周书武帝本纪》：天和五年“春二月己巳，邵惠公颢
孙胄自齐来归，改邵国公会为谭国公，封胄为邵国
公。冬十一月乙丑，追封章武孝公导为豳国公，以蔡
国并于豳。”

### 建德元年夏五月封卫国公直长子宾为莒国公绍莒庄公洛生后

按：《周书武帝本纪》云云。

建德三年春，进封齐、卫等十五国公为王。夏，追复晋
国公护及诸子先封。秋，卫王直免为庶人。又诏“自建
德元年以前失官爵者，听复旧。”

按《周书武帝本纪》，“建德元年春三月丙辰，诛大冢宰
晋国公护，护子柱国谭国公会，会弟大将军莒国公
至、崇业公静。”三年春正月“戊戌，朝群臣于露门，册柱
国齐国公宪、卫国公直、赵国公招、谯国公俭、陈国公
纯、越国公盛、代国公逵、滕国公逌，并进爵为王。二月
丁酉，纪国公康、毕国公贤、酆国公贞、宋国公实、汉国”
公赞、秦国公贽、曹国公允并进爵为王。夏五月丁卯，
诏故晋国公护及诸子并追复先封，改葬加谥。秋七
月乙酉，卫王直在京师举兵反，败走。八月辛卯，擒直
于荆州，免为庶人。乙未，诏“自建德元年八月以前犯
罪未被推纠，于后事发失官爵者，并听复旧。”

建德五年。冬十二月丙寅，封齐王宪子《安城郡公质》
为河间王。

按：《周书武帝本纪》云云。

建德六年，封广都公负为莒国公，皇子充、兑俱为王。
按《周书武帝本纪》，“六年秋七月己卯，封齐王宪第四
子广都公负为莒国公，绍莒庄公洛生后。冬十一月
壬申，封皇子充为道王，兑为蔡王。”

====宣政元年六月戊戌宣帝即位秋九月庚戌封皇弟元为荆王====按：《周书宣帝本纪》云云。

### 宣帝大象元年封皇子衍为鲁王寻传位封赵王招子贯为永康王建赵陈越代滕五国各万户令五王就国

按《周书宣帝本纪》：大象元年：“春正月癸卯，封皇子衍
为鲁王。戊午，立鲁王衍为皇太子。二月辛巳，诏传位
于衍，自称天元皇帝。三月辛酉，封赵王招第二子贯
为永康县王。夏五月辛亥，以洺州襄国郡为赵国，以
齐州济南郡为陈国，以丰州武当、安富二郡为越国，
以潞州上党郡为代国，以荆州新野郡为滕国，邑各”
一万户。令赵王招、陈王纯、越王盛、代王达、滕王逌并
之国。

大象二年春，以永昌公椿为杞国公。夏，静帝封皇弟
术衎二人俱为王。

按《周书宣帝本纪》，“二年春三月辛卯，以永昌公椿为
杞国公，绍简公连后。”按《静帝本纪》，“二年夏五月己
酉，宣帝崩，帝入居天台。秋七月癸丑，封皇弟术为邺
王，衎为郢王。”